જોકે, વિવિધ મથકોએ જુલાઈ દરમિયાન થયેલી આવકોના આધારે ગયા મહિને આપેલા અંદાજની સરખામણીએ રાજ્યવાર પાકના અંદાજમાં તેણે ફેરફાર કર્યો છે. પંજાબ અને હરિયાણાના પાકનો અંદાજ અનુક્રમે બે લાખ ગાંસડી અને 50,000 ગાંસડીનો ઘટાડવામાં આવ્યો છે. જ્યારે અપર રાજસ્થાન અને લોઅર રાજસ્થાનના પાકનો અંદાજ અનુક્રમે એક લાખ ગાંસડી અને 1.50 લાખ ગાંસડી વધારવામાં આવ્યો છે. સીએઆઈએ ગયા મહિનાના અંત સુધીમાં 353.45 લાખ ગાંસડીની આવકો, 11 લાખ ગાંસડીની આયાતો અને 36 લાખ ગાંસડીની ઉઘડતી પુરાંત મળીને કપાસનો કુલ પુરવઠો 400.45 લાખ ગાંસડી હોવાનો અંદાજ મૂક્યો છે.